
______________________________________________________________________________

	ЗАВОД ЗА ЗАШТИТУ СПОМЕНИКА КУЛТУРЕ 

	- Гордана Гаврић, директорка -


	36000 КРАЉЕВО

	ул. Цара Лазара 24


Поштована,

Захваљујемo на допису бр. 1097/2 од 5. 12. 2011. године, који се може сматрати као сарадња са Заштитником грађана, али с обзиром на његову садржину не можемо закључити да је Завод за заштиту споменика културе Краљево испоштовао законом прописану обавезу.

Користимо прилику да Вам укажемо да је Законом о Заштитнику грађана
 прописана обавеза органа управе да сарађују са Заштитником грађана, како током поступка који води, тако и у погледу обавештавања о томе да ли је поступио по препоруци и отклонио недостатак, односно о разлозима због којих евентуално није поступио по препоруци (чл. 21. ст. 1. и чл. 31. ст. 3.). 

Заштитник грађана је мишљења до по упућеној препоруци Завод није још увек поступио. У достављеном обавештењу изразили сте жаљење због утврђивања наводног пропуста у раду Завода, који представља кршење права притужиоца и принципа добре управе. Даље сте навели да је Завод у законом прописаном року обавестио притужиоца, A.A. да је предметни објекат евидентиран као добро које ужива претходну заштиту, а као потврду тога наводите мишљење сопственика објекта од 5. 12. 2008. године. Међутим, ни након упућивања препоруке, као ни приликом ранијих тражења, нисте доставили доказ о томе да је сопственик обавештен о евидентирању предметног објекта као добра које ужива претходну заштиту.
Напомињемо такође да је по предметној препоруци потребно да Завод упути извињење притужиоцу и да му надокнади евентуалне трошкове које је имао због учињеног пропуста.     
Грађани не смеју да трпе последице које су проузроковане лошим радом органа управе/установа, те Заштитник грађана изражава наду да ће у догледно време бити обавештен и о поступању по упућеној препоруци, те да неће бити потребе за предузимањем других мера из надлежности овог органа.

С поштовањем,

	ЗАМЕНИК ЗАШТИТНИКА ГРАЂАНА

	

	Милош Јанковић


� „Сл. гласник РС“ бр, 79/05 и 54/07.

